મધુ રાયે લખેલી નવલકથા ‘કિમ્બલ રેવન્સવુડ’ પરથી લખાયેલા અંગ્રેજી નાટક ‘અ સૂટેબલ બ્રાઇડ’ના ડિરેકર નૌશિલ મહેતાએ જ્યારે મનહર ગઢિયાને આ વાર્તા સંભળાવી ત્યારે એક જ ઝાટકે એ નાટક કરવાની હા ભણી દીધી. મનહરભાઈ કહે છે, ‘મેં એટલું સાહિત્ય વાંચ્યું છે, મહાન લેખકોનું સાહિત્ય વાંચ્યું છે કે એને મૅક્સિમમ લોકો સુધી પહોંચાડવાની તીવ્ર ઇચ્છા થયા કરે છે. આ ઇચ્છાના જોરે જ મને પ્રોડક્શનમાં આવવાનું મન હતું, એવામાં આ નાટક આવ્યું. એક યુવકે બાર રાશિની બાર છોકરી જોવાની... વન-લાઇનમાં જ મજા પડી ગઈ. ટીવી-ઍક્ટ્રેસ સીમા કપૂરને વાત કરી તો તે પણ આ એક જ લાઇન પર તૈયાર થઈ ગઈ અને પછી અંગ્રેજી નાટક હિસ્ટરી બની ગયું. એના પરથી ‘વૉટ્સ યૉર રાશિ’ નામની ફિલ્મ પણ બની, જે આ જ નાટક પર આધારિત હતી.’